Charlotte Dyremose (KF), 2005-04-20:
Danmark er heldigvis et land i vækst, og vi har i regeringspartierne den målsætning, at Danmark også skal være førende inden for forskning og udvikling.
Det kræver imidlertid, at der er midler og ressourcer til forskningen, til udviklingen, til at skabe resultater og til at skabe de succeser, som vil skabe arbejdspladser og skabe vækst i vores samfund.
Kun ved at sikre udvikling af arbejdspladser og skabe vækst kan vi få råd til også i fremtiden at have det gode velfærdssamfund, som vi alle ønsker at kunne bevare og derfor må sikre.
Et af de væsentlige elementer, når man skal sikre ny forskning, ny udvikling og dermed den vækst og de arbejdspladser, som vi har behov for, er muligheden for at tilføre risikovillig kapital til forskning og udvikling og til nystartede virksomheder.
Vi ved jo, at nogle gange er det faktisk de lidt tossede og lidt skæve ideer, der ender med at blive de største succeser, men det er ikke nødvendigvis dem, der har de lidt tossede og lidt skæve eller bare de gode og konstruktive ideer, der har de penge, der skal til for at føre ideerne ud i virkeligheden.
For at fastholde arbejdspladser, for at skabe nye succeser, for at skabe nye arbejdspladser og for at fortsætte udviklingen og holde Danmark i front er det derfor vigtigt, at vi sørger for, at der er mulighed for at få tilført risikovillig kapital til nystartede virksomheder, nye ideer og ny forskning.
Forslaget gør det muligt via institutionelle investeringer og brug af dele af ens pensionsopsparing, som det før har været omtalt.
Det giver mulighed for, at de, der har store eller meget store formuer, også kan sikre, at deres formuer kommer alle os andre til gavn.
De kommer ikke bare til at ligge i en pensionsopsparing, de bliver brugt til forskning og udvikling, til de nye succeser, til at skabe arbejdspladser og til at skabe vækst til gavn for os alle, til gavn for det danske samfund og til gavn for den fremtidige velfærd.
I Det Konservative Folkeparti mener vi, ministeren har fundet en god balance i lovforslaget med de procentsatser, der er sat for, hvor meget af pensionsformuen man må bruge.
Det sikrer, at der er mulighed for at tilføre en del risikovillig kapital, og jeg mener sådan set også, at vi med meget stor sikkerhed kan sige, at det problem, hr. Frode Sørensen tidligere var inde på, ikke vil opstå.
I princippet kunne vi sådan set godt sige: Jamen lad dog de mennesker, der har lavet en pensionsopsparing, bruge hele pensionsopsparingen, og så må de selv stå til ansvar for det.
Jeg mener sådan set, det er udmærket at give mennesker mulighed for selv at stå til ansvar for de investeringer, de laver, og selv tage kritisk stilling, og det mener jeg også at langt de fleste vil gøre.
Men hvis man formøbler hele sin formue, står man jo netop over for at skulle bede den offentlige kasse om hjælp.
Den situation ønsker vi ikke skal opstå, og derfor synes vi, det er nogle rimelige grænser, ministeren har fundet frem til.
Med hensyn til de andre ting i forslaget kan jeg kun sige, at vi ser det som noget meget positivt, at muligheden for at benytte ophørspension for selvstændige udvides.
Man afholdes ikke fra at kunne få denne pension, selv om man i en kort periode har været ledig, fordi man har lukket en virksomhed og startet en ny.
Vi hilser bestemmelsen om, at hvis man i de sidste 10 af 15 år har haft virksomhed, kan man benytte sig af reglerne, velkommen, og det samme kan jeg sige om de klare regler for udnyttelse af mulighederne for sportsudøveres opsparingsordning.
Vi ser meget positivt på den forenkling af reglerne, som ministeren lægger op til.
Alt i alt kan vi altså støtte forslaget.